[bookmark: _GoBack]Kėdainių krašto miškų vardai

34 vardai

Aisuõlis, Šlapaberžė
Atžalà, Krakės
Bal̃tmiškis, Surviliškis; Báltmiškis, Tiskūnai
Bankuvka, Bankãvas mìškas, Dotnuva, Krakės
Barònkinė, Truskava
Brūzgỹnė, Pernarava
Diferèncija, Dotnuva
Duobgirỹs, Mantviliškis
Galaĩ, Taučiūnai
Genė́tinis, Dotnuva
Gerklė̃, Taučiūnai; Gerklýtė, Krakės
Ìlgatrakis, Lančiūnava
Júodgiris, Skaistgiriai
Karálgiris, Krakės
Kriepastis, Šlapaberžė
Kulỹs, Labūnava
Landis, Šventybrastis
Lietuvos tūkstantmečio ąžuolynas, Pelėdnagiai
Mẽdinai, Truskava; Mẽdena, Lančiūnava
Plãtimai, Labūnava
Plìkiai, Truskava
Pùrvė, Krakės
Salà, Lančiūnava
Są́smauga, Kunioniai
Skarbãvas, miškai Truskavos, Kunionių ir Krakių sen.
Skrynių miškas, Nociūnai
Sósiai, Šlapaberžė
Stuobrių giria, Apytalaukis
Šiū̃rė, Gudžiūnai
Vidumiškis, Kėdainiai
Žabỹnė, Paberžė
Žalioji giria, Krakės
Žaraĩ, Truskava
Žuolugis, Labūnava


[bookmark: _Hlk112027409]Pasakojimui apie Aisuõlį ieškant pradžios žodžio, netikėtai pretekstu tampa kaleidoskopas. Slėpiningas kalbos kaleidoskopas. Aisuolio prasmių vėrinyje sužyra ne tik kintančios spalvotos formos ir figūros, bet reginio nuotaikų permainoms reikšmingas intensyvus judesys, dėsningas metų ir paros ritmas, netgi skleidžiami garsai.
Aisuõlis, Aisòlis – senesnis Šlapaberžės miško pavadinimas. Aisuõlis – taip vadinta ir miško dalis, aikštelė, Šlapaberžės pelkė; Aisuõliai – griovys, tikriausiai buvusi upelė; Paaisalė – ganykla (esanti prie Aisuolio miško).
Aisuolis galbūt kildintinas iš *Aisalis, yra priesagos vedinys, plg. Aisaĩ, Aĩsas, Aĩsė, Aisetà, Aĩsetas. Aisė́nai. Šalia Šlapaberžės miško buvusi bevardė gatvė 2017 m. pavadinta Aisuolio vardu.
Remdamasis „Lietuvių kalbos žodynu“, svarstau, su kuo galėtų būti siejamas Aisuolis pagal reikšmę.
Lietuvių aisùs ,,graudus, gūdus, gailus; niūrus, rūškanas, ilgesingas, tamsus, liūdnas, kartus, skausmingas, aštrus, aitrus“; plg. aitrùs „gaižus, kartus, gailus“. Sunkiai įžengiamas, aukštų medžių tankus miškas, – toks vaizdas sukurtas iš gūdumos, niūrumo ir tamsos įspūdžių.
[bookmark: _Hlk59086666]Erdvė prisipildo gamtos garsų, nes lietuvių áisauti ,,aičioti, verkti, liūdėti“, aisúoti ,,aisiu balsu šaukti, kvėkšti“.
[bookmark: _Hlk59087771][bookmark: _Hlk59087786]Aukšti medžiai stipriai šlamantys, judantys, todėl vaizdo ir garso paletę papildo judesys – lietuvių eĩti, eisà, eĩsena, eislùs ,,mėgstantis daug vaikščioti; kuris greitais eina“; prūsų eisei ,,eiti“; indoeuropiečių kalbų bendrašakniai *ai-, *ei-, *oi-, *is- žodžiai, žymintys „judėti, krutėti, skubėti, slysti“ (plg. *Eismilga upė).
[bookmark: _Hlk59086560]Indoeuropiečių kalbos dar atspindi reikšmes: ,,degti, užkurti, žėrėti, spindėti; degimas, ugnis“; plg. lietuvių iesmė̃ „per kartą į krosnį dedamas malkų kiekis“. Lyg ir atpažįstame buvus degimo proceso: išdegęs masyvas, galbūt plėtotas miško verslas, t. y. degę degutą ar kalkes.
[bookmark: _Hlk59086790]Spalvų ir garsų srautais pačios gamtos sukurta energija. Kaleidoskopišką prasmių mozaiką papildo praeities žmogus – būnant aplinkoje, stebint, dirbant, patiriant. Aisuolio vardas pagal reikšmę gali žymėti gūdų, pilną garsų mišką, išdegusį durpyną ar senojo miško verslą.



[bookmark: _Hlk112414221]Straipsnyje apie buvusią Žaliąją girią, kuri kažkada augo Gudaičių kaimo žemių šiaurėje (Plinkaigalio apyl., Krakių sen.), užsiminta, kad buvusios didelės girios vakariniame pakraštyje veši miškelis Atžala 1935 m. Tų laikų Vardyno anketose užrašyta Atžalà, Ãtžalos, Atžalos miškelis, pažymėta istorinė pastaba, kad 10 ha „jaunas miškas“, „Nupirko Gudaičių k. nuo dvarininko Jelinsko“. Tos augimvietės vardas Ãtžalos dar užrašytas ir 1965 m.
[bookmark: _Hlk64367641]Lietuviams atžalýnas – „vieta, kur daug atžalų auga; jaunas miškas“, atžalà „ãtauga, atvaša“. Taigi tikriausiai po kirtaviečių senojo miško dalyje vėl vešliai sužaliavo jaunuolynas iš ataugų. Tokiu vardu – Atžalýtė – fiksuota pieva ir arimas Pliupių kaime (Taučiūnų apyl.).
Gražiai pasipylė medžių ir krūmų atžalų, todėl pastabios akies pasakyta: Atauga – 6 ha miškas Padruskalnio kaime, Gudžiūnų apyl. (plg. lietuvių ãtauga, atáugas „atžala, jaunas miškas“, aũgas ,,augimas“, augmė̃ ,,augalai, augalija“, augmuõ ,,metūgė, ūglis, atžala; augimo vieta“).
Pavardintų žodžių reikšmės iš dalies galėjusi būti priežastimi kilti lietuvių asmenvardžiams Augà, Aũgas, Aũgminas (dar plg. augùs, aũgų ,,vešlus, tarpus; aukšto ūgio, augalotas, labiau suaugęs, vyresnis“).



Bal̃tmiškis – Surviliškio, Báltmiškis – Tiskūnų apylinkių miškai. Pavadinimuose negausu poetinės paslapties: lietuviams báltmiškis „lapuočių medžių miškas“, pirmasis žodžio dėmuo siejamas su báltas „šviesus, kone sniego, pieno spalvos“. Beržai, liepos, alksniai, uosiai, paprastieji klevai – tai vis šviesios žievės medžiai. Neretai baltmiškiais buvo pavadinami nedideli beržynai, biržtvynai, nes lietuvių béržas ,,šviesus, šviečiantis medis (pagal medžių žievės spalvą)“. Jam atliepia bendrašakniai indoeuropiečių kalbų žodžiai, žymintys ,,beržas, šviesti, spindėti, šviesa, baltas, šviesus, balsvas, blizgantis, žvilgantis“.
Beje, pirmuoju dėmeniu sutampančiame vandenvardyje Baltupis – Nevėžio dešinysis intakas Surviliškio ir Sirutiškio žemėse – jau gali būti ir ne spalvos prasmė, kai ieškome sąsajų su bendrašakne senovės slavų kalbų leksika ar prūsų vardynu, žyminčiais „pelkę, raistą, šlapią vietą“.



Domintis Dotnuvos kraštu, kartais vertingos yra istorinės senbuvių pãgavos. Kelių kartų̃ žodinė atmintis fiksuoja savaip suvoktą istoriją, tačiau sutaptys su dokumentais padeda pažinti ir interpretuoti praeitį. Tarp tokių atradimų yra ir momentai apie Dotnuvos krašto grafus Chrapovickius.
2004 m. užrašiau, kad Bankuvka – Dotnuvos miško dalis nuo Dotnuvos girininkijos iki Krakių, priklausė Chrapovickiui. Buvusio Krakių mokytojo Petro Kurtinaičio 1965-ųjų įrašas – Bankãvas mìškas Špitolpievio kaime, tokia forma publikuota ir „Lietuvos vietovardžių žodyne“ (2008 m.). Ąžuolaičių (Bunkuvka) miškas – nurodyta vieta buvusio M. Melnikaitės kolūkio 1982 m. žemėlapyje. Nuotrupomis užsimenama vis apie tą patį didelės erdvės objektą.
Dotnuvos, Krakių ir Josvainių miškuose neretai pagal senuosius pavadinimus galima žvalgytis, kur daugmaž buvo miško verslo pėdsakų, kur perdirbdavo medį į eksportui tinkamas prekes. Norėčiau teigti, kad ir žodžiu banka nusakoma apie krosnį dervai degti, kitos galimos žodžio reikšmės pasufleruotų apie miško verslo žaliavą – kelmus ir žievę, tačiau negelbsti net ir „Lietuvių kalbos žodynas“.
Todėl apsistoju ties „Lietuvos vietovardžių žodyno“ rengėjų pastaba apie žemėvardžio Bankãvas mìškas kilmę – ,,bankui priklausę, su banku susiję“.
Miškų masyvų pavadinimuose randami grafų Chrapovickių asmenvardžiai. 1863 metų sukilimą paliudijančiuose dokumentuose yra užrašytas Chrapovickio miškas, Chrapavìcko mìškas, Krapavìcko mìškas, daugmaž tęsęsis nuo Šlapaberžės iki Terespolio, Miegėnų; šiandien dalis žinoma Sosių miško vardu. XIX a. antrojoje pusėje tose pačiose erdvėse buvusios valdos vadintos pono Chapovickio miškais, tačiau jau pastebimas jų nykimas (,,Miško kūrenimui dar yra pakankamai, pagrindinis – tai pono Chrapovickio, tačiau šis šiandien dėl netinkamo naudojimo sunaikintas“).
Daugmaž nuo XVIII a. antrosios pusės yra Terespolio dvaras, nuo XIX a. vidurio ar antrosios pusės žinomi Adamuvkos (Adamavos) palivarkas (prie Valinavos kaimo ir Dotnuvos) ir Gabriliavos palivarkas (prie Terespolio, Devynduonių kaimų), o iš šių dvarviečių vardų atitinkamai kilo Terespolio miško, Adomiškių girios (Adamiškės miško) ir Gabriliavõs mìško pavadinimai.
Kuo čia dėti miškai ir bankai? Bankuose priimami indėliai, teikiamos paskolos. Bankas paskolų šaltiniu tapo ir Chrapovickiams 1833, 1839 ir 1844 m. Skolintas dideles sumas investavo tvarkydami Dotnuvos dvarvietę, finansuodami Dotnuvos bažnyčios vidaus pertvarkos darbus, tikriausiai dalis lėšų buvo skirta tobulinti žemės ūkį. Bet grafų poreikiai ir pretenzijos buvo didesnės nei galimybės. Negalėjus sutartu laiku keliskart grąžinti skolintų pinigų ir išaugusių procentų, kelissyk bylinėtasi teismuose, pagaliau už skolas Dotnuvos dvaras su keliais palivarkais buvo aprašytas, įkeistas ir 1867 m. parduotas iš varžytynių.
Dar 1935 m. Vainotiškių žmonės pasakoję, kad „dalį žemės žmonės pirko iš banko, nes ponas [Chrapovickis] subankrutavęs“. Arba iš dalies nuo realybės nutolęs to paties laikmečio prisiminimas: „Kaimas ėjo baudžiavą Beržės dv. ponui Krapavickui. Ponas buvęs labai geras, davęs žmonėms žemės ir pavadinęs Beržiukais. Jis mėgdavęs kortom lošti, pralošęs visus dvarus. Dotnuvos miestelio žydų globojamas mirė.“
Ilgoku tekstu primintas šeimos istorijos kontekstas. Sakyčiau, kad dalis buvusių dotnuvių grafų Chrapovickių miško valdų nuo Dotnuvos iki Krakių – Bankuvka ir Bankãvas mìškas – valdžios institucijų taip pat buvo aprašyti ir miškai dalimis buvo banko parduoti. Tokią istoriją bandau atrasti keliuose žemėvardžiuose.



[bookmark: _Hlk110875265]Miškas, pelkė ir kalniukas Užvermenio kaime (Truskavos sen.) buvo vadinami Barònkinė, 1936 m. patikslinta, kad „aplink kalnelį yra lyg išmintas takas“. Lietuvių leksikai neteiktini iš rusų kalbos atkeliavę baronka, baranka („apvalus ar pailgo žiedo formos pyrago kepinys, su skyle riestainis“). Tačiau, peizažo koloritą nusakydamas, vardyne neišvengsi senųjų svetimžodžių. Žemės paviršiaus, erdvių apvalumus apsako įžvalgos: riestas, lyg lankas ar žiedas išlenktas, puslankio formos, išgaubtas... Šiandienos jaunimas automobilio vairą praminęs baranka.
Kunionių apylinkėse daliai Vikšrupio vingio dėl ypatybės – vagos puslankio („kaip salelė“) – duotas vardas Baronka.



Kokia žinia išskaitoma Pernaravos krašto miško pavadinime – Brūzgỹnė? Gal apleistas miškas, todėl nešalinamas vešintis tankumynas pastoja kelią. Gal dar poretės augmenijos, nesužėlusi, neaukštų ūglių vieta praminta brūzgyne. Gal tai tik žemės lopinys, kurį užgožę krūmai, juose ir uodas snapo neįkiša, žmogus vos nepragaišta, – tokios vietos dažnokai net mišku nelaikomos. Bet lietuvių kalbos brūzgynus įmanoma prabristi: brūzgýnas ,,brūzgų kuopa“, bruzgaĩ, brūzgaĩ ,,tankūs krūmokšniai, smulkūs, menki krūmai“, brū̃zgas „žabaras, virbas“, brūzgùlis „pagalys, šakalys“, bruzgė́ti ,,belsti; šnarėti, šlamėti“.
Tos pačios šaknies šabakštynų vardo atitikmenys būtų ir bala bei griovys (galbūt buvusi upelė) Brūzgỹnė Nociūnuose. Todėl žodynas dar praplečiamas vandenvardžių reikšmėmis: lietuvių bruzdė́ti ,,šėlti, dūkti, skubėti, judėti, krutėti; brazdant skubiai eiti, važiuoti“, bendrašakniai latvių kalbos žodžiai, nusakantys ,,trykšti, čiukšti“, slavų kalbų – ,,trykšti, murmėti, burbėti; pliuškenti“.
Žmogaus požiūris į aplinką matyti žodžiuose ir varduose, kurie pagrindžia vietos charakteringą ypatybę ar vandens tėkmę.



[bookmark: _Hlk111130666][bookmark: _Hlk69805238][bookmark: _Hlk65066768]Žmonijos raidoje buvo ar muziejine vertybe tampa kai kurie daiktai ir reiškiniai, kuriuos šiandien paaiškinant jau reikia kontekstų.
Vardyno istorizmu laikytina Diferèncija – 1935 m. paliudyta, kad tai pailgi miško pakraščiai Dotnuvos girininkijoje, apie 40 ha. Iš senbuvių dotnuvių lūpų 2004 m. užrašiau, kad taip buvo vadinama Medininkų miško dalis šalia Ąžuolaičių kaimo (Dotnuvos sen.). Su tomis erdvėmis tikriausiai susijusi ir pelkė Duparañcija, fiksuota Krakių žemėse. 1935 m. prie Dotnuvos–Močėnų kelio buvo Aušros viensėdžių ir Daškonių kaimo bendros šlapios ganyklos, apaugusios krūmais, – Diferèncija. Vienodų miškų, žemės dangų̃ pavadinimų, liudijančių senąjį reiškinį, nors ir negausiai, yra ir kitose Lietuvos vietose.
Kalbininkų ar istorikų komentarų apie šių pavadinimų kilmę neaptikau, todėl iš pasižvalgymų po vardyną kyla šiokia tokia asmeninė sąvivoka.
Paminėti žemėvardžiai sietini su bendriniu žodžiu diferèncija ,,skirstyti, dalyti“. Patikslinant svarbi bendrašaknė lenkiška sąvoka, apibrėžianti ,,skirtumas; ginčas dėl sienos, ribos, ežios“ (kilmė iš lotynų kalbos differentia „skirtumas“). Tiek miškai, tiek kiti plotai kažkada galėjo būti ginčytinos valstybės, žemvaldžio ir kaimų bendrijų žemės. Priklausomai nuo įvairių socialinių galių ir įvertinimų buvo nuostatomos nuosavybės ribos, kartais tos pačiõs erdvė̃s ir paskirties teritorija buvo suskaidoma dalimis pagal priklausomybę. Nusakant šitokią buvusio kivirčijamo sklypo dalį, retsykiais kalbos vartosenoje atsirasdavęs bendrinis žodis ar terminas, atklydęs iš teismų, ilgainiui tapdavęs ir vietos vardu.
Paprotinės teisės ar teismo procesų, kartais agrarinių reformų nulemtos, priskirtos ar pripažintos valdos ypač tyrinėtinos, kai žemėvardyje ar jo apraše randame žodžius diferencija, servitutas (Servitùtas – bendros pievos ir ganyklos Juodžių k., Pernaravos apyl.), bankavas, jurisdika, bendras, naujas... Vardyne ieškotina istorijos pėdsakų.



[bookmark: _Hlk110875206]Duobgirỹs – miškas ir balos Jaunakaimio ir Pilionių kaimų žemėse (prie Mantviliškio). Nuspėdamas praeityje gyvenusio žmogaus patirtis, dėlioji galimas vardo kilmės versijas.
Duobė̃, duobà, daubà „iškasta ar šiaip įdubusi vieta žemėje; dauba, slėnys, duburys; kūdra; gili vieta upėje; lindynė, urvas, ola“, duoburỹs „duobė, dauba; gili vieta, gelmė“, dúõbti „daryti, kad dubtų, daryti įdubimą“, daũbti... Gal gilokų duobių, įdubusių vandeningų vietų buvo giria. Nuo kalvelės žvelgiant – gal dauboje, slėnyje augęs miškas.
Poetiškesnes prasmes pasirinkdamas, manytum, kad dúoba „drevė“, tada perskaitytum „išduobėjęs, drevėtas šilas“.
Žmogaus įsidėmėta, kad esti daug senų medžių kamienų su išpuvusiomis skylėmis. Tokiose ištrešusiose medžio kiaurumose bitės susispietusios, paukščiai gūžtose peri ar miško žvėreliai uoksuose apsigyvenę. Kartais tokias ertmes pušyse ar liepose žmogus specialiai išskobdavo, padailindavo, paaukštindavo, kad duobose bičių šeimyna susimestų, kad drevininkui medų kopti iš drevės patogiau būtų.



[bookmark: _Hlk110666330]Žodynuose įrašyti trys miškai Galaĩ, esantys Kėdainių rajono savivaldybėje. Tačiau tai gali būti tas pats miškas, išsitenkantis trikampio šiaurėje Taučiūnuose, tada žiūrint žemyn įkypai į pietryčius ties Užkapiais (Šėtos girininkija) ir nuo jų žvilgsnį kreipiant į vakarus ties Nociūnais. Beje, suskaičiuota, kad Lietuvoje miškai tokiu vardu itin reti.
Šio miškavardžio kilmę galėtume paaiškinti žvelgdami iš senųjų laikų kalbančiojo pozicijos: tai valdomo ploto pakraštyje esantis, glundantis prie kitos socialinės teritorijos ribos ar gamtinio kraštovaizdžio (teritorijos) paribį žymintis medžių masyvas. Tokios mintys sugula tyrinėjant leksikoną: lietuviams gãlas – tai ,,kraštas, siena; ploto, žemės riba, pabaiga, pakraštys; vieta, kur baigiasi koks ilgesnis daiktas; daikto kraštinė dalis (pradžia, pabaiga)“.
Medžiais ir miškynais kvepteli dar keli bendrašakniai pavadinimai: Galaĩ ir Gãlo krū́mai – krūmynai Pagiriuose, Galãskynimai laukas Taučiūnuose ir Nociūnų pieva Galatrãkai.
Žemėvardžių su dėmeniu galas yra begalės. Jais nusakomos gyvenamosios vietos (*Antgalė Dotnuvos krašte 1694 m.; *Daukšiagala, *Daugšiagala 1578, 1592 ir 1645 m. Beržų vaitystėje, prie Dotnuvos; Galaĩ Rudakių kaimo dalis, Pernarava; Galùkaimis Dratkalnio kaimo dalis, Pernarava; Galùlaukiai kaimas, Josvainiai; Galierka sodyba, Kėdainiai; Galiniškis viensėdis Apytalaukyje, plg. asmenvardį Galìnis), dar šūsnys laukų, arimų, rėžių, pievų, ganyklų, pelkių, balų ir krūmynų vardų.



Pavasarį ar rudenį genime sodus ar apgenėjame pavienių medelių šakas, kad palengvintume medžio lają nuo tankmės, kad augalas būtų gražus, kad derliaus geresnio sulauktume. Genėdami formuojame medį ar krūmą. Panašūs veiksmai atsispindi ir vietų vardyne.
Štai šalia Ramėnų kaime (Dotnuvos sen.) būta 8 ha dydžio miško – Genė́tinis, Genė́tinė. Dar 1935 m. prisiminta, kad „seniau Genėtinėje vaidindavosi“. Pavardinus kelis gyvus mūsų leksikone žodžius ir jų reikšmes – genė́tinis ,,nugenėtas miškas“, genė́ti ,,apkapoti, pjaustyti šakas; kirsti krūmus“, – praplečiamas vardo turinys. Genint praretintas tankus miškas, pirmiausia kertant, pjaunant didžiuosius medžius, išraunant kelmus. O gal buvo tik išretinti, išskinti menkaverčiai medžiai ar krūmai, kad šie nestelbtų vertingesnių medžių. Vietos vardui kilti galbūt užteko gausybės krūvų, kuriose styrojo prigenėtos šakos.
XX a. ketvirtojo dešimtmečio viduryje dar buvo užrašyti pelkėti Ramėnų kaimo krūmynai Genėtinė, jau Vaidatonių kaimui priklausanti ariama 30 ha žemė Genė́tinio laũkas.
Nuo vieno Ramėnų galo iki kito pakraščio nusitęsė Genė́tinio kẽlias. Žinoma, senojo sodžiaus ūlyčiai vardą suteikusi miško linkmė. Bet verta atkreipti dėmesį į panašiai skambančius žodžius: genetỹs, genesỹs „varykla, išvara, bandtakis, išginia, genestys; vieta, kur suvaromi viso sodžiaus gyvuliai, išvaryti iš varyklos; kelias prie sodybos“. Įprastai tokios paskirties keliai per sodžius buvo aptverti, kad, į ganyklas, laukus ginant, kaimo gyvulių banda į sodybas, javus neįeitų, derliaus neapnaikintų.
[bookmark: _Hlk66450117]


XX a. ketvirtojo dešimtmečio viduryje užrašyti nedidelių miškų vardai: pailga, 1 ha dydžio Gerklė̃ Pracauninkų k. (Taučiūnų apyl.) ir pelkėta, 1,5 ha dydžio Gerklýtė Pušynės vs. (Krakių sen.).
Išgirdę pirmiausia prisimename gerklė̃ „priekinė kaklo dalis“, gérklos „ryklės priešakys“. Kalbininkai pastebi žodžio gerklė̃ daugiareikšmiškumą, pvz., „(bulvių) duobės anga“. Dydžiu skiriasi, bet įsivaizduokim ugnikalnio gerklę – kraterį. Manytume, kad miškai tarsi siauru pailgu pleištu buvo įsiterpę, ryškiai išsikišę tarp kitų gamtos ar ūkio objektų; galbūt medžių masyvų suaugta į piltuvėlio ar taurės formas.
Su ta pačia žmogaus kūno dalimi iš dalies tapatintini keli žemės vardai: Gurkliškiai rytinė Urnėžių k. (Dotnuvos sen.) dalis (plg. gurklė „gerklė, kaklas“); Gómerta, Gomertà, Gumérta upė, dešinysis Šušvės intakas (plg. gomurỹs, gõmuras, gomerė̃ ,,viršutinė burnos vidaus dalis“; gomurinė ,,gerklė, burna, kakarinė“, Mikalojaus Daukšos raštuose gomurys ,,nasrai“; bendrašakniai indoeuropiečių kalbų žodžiai, reiškiantys ,,gomurys, dantenos; bedugnė, gerklė“).



[bookmark: _Hlk112174754]Ìlgatrakis, Ilgatrakio miškas, Ilgatrakių mìškas, Girelė Lančiūnavos girininkijoje. Ilgatrakio miško botaninis zoologinis draustinis Šėtos seniūnijoje.
Iš girios pavadinimo turėjęs kilti ir viensėdžio vardas Ilgatrakis, dar minimas 1942 m. Šėtos valsčiuje.
Tokiu keliašakniu vardu seniausias paliudijimas iš 1583 m. – Dotnuvos dvaro pieva *Ilgatrakis. Galbūt iš tų pačių vietų ir 1935-ųjų Ìlgas trakas – 2 ha lygi aikštelė Dotnuvos girininkijoje, seniau šienaujama.
Anciškio parapijoje 1842 m. užrašytas užusienis *Ilgatrakis. Toks gyvenamosios vietos pavadinimas sakytų, kad dvaro ar kaimo žemės gabalas buvęs valdų pakraštyje, miške, atsiradęs per Valakų reformą XVI a. viduryje. Užvalkių kaimui (Taučiūnų apyl.) 1935 m. priklausė pieva Ilgatrakiai, besišliejusi šalia valdiško miško.
Pavardintų dūrinių pirmasis dėmuo kilęs iš lietuvių kalbos žodžio ìlgas „kas tęsiasi į ilgumą, tolį (erdvėje)“. Trãkas skaitytinas kaip ,,kirtimas; atvira, iškirsta miško vieta; pakilesnė vieta miške“.
[bookmark: _Hlk66452259][bookmark: _Hlk66451992]Su pastaruoju dėmeniu daug žemės vardų, pvz., miškų: Trakūmiškis, Trakų miškas prie Šlapaberžės, Trakų miškas Jonušavos žemėse, Trakẽliai Bublių k. (prie Taučiūnų), Trakai – Ruminiuose (Dotnuvos apyl.), Jaugielkos ir Šulaičių k. (Krakių sen.).
[bookmark: _Hlk65741226]Dar keli įdomesni sudurtiniai pavadinimai: Galatrãkai pieva Nociūnuose, Galùtrakis krūmai Surviliškyje, Pustãtrakis aikštelė miško viduryje, Dotnuvos girininkijoje („stovėjo metiežnikas, smarkiai numindžiojo, tad miškas ir dabar nenori augti“, 1935 m.), Pustãtrakis Meironiškėlių ir Špitolpievio k. pieva (Krakių sen.).
Tokie ir panašūs vardai atsirasdavę iškirstuose ir išdegintuose miškuose, kai kur miškų kirtimuose, skynimuose. Dar Skynimaĩ miško vieta Bučiūnų k. (Labūnavos apyl., „buvo iškirstas miškas, išaugo jaunuolynas“), Skynimaĩ, Skýnimas pieva Užžartėlės k. (prie Truskavos, „švarus, be krūmų“), Skýnimai arimas ir pieva Svilių k. (Josvainių sen., „seniau ten buvęs miškas“).
Išdeginti miškų plotai galėtų būti ir lydiminės žemdirbystės pėdsakai. Tai primindavę *Lydiškiai – gamtinė riba Urnėžių k. 1816, 1817 m. (prie Dotnuvos), *Lydimai vieta į šiaurės rytus nuo Labūnavos pažymėta vieta 1855 m. žemėlapyje, Lidžiupis miškas, pieva ir kalnas 1935 m. Užvalkių k. (Taučiūnų apyl.).
Negalėtume paneigti, kad čia negalėję būti ir stiklo lydyklų, plg. Ūta, Huta, Guta, Ūtos palivarkas. Senoji Guta, Senoji Ūta – viensėdis ir palivarkas prie Alksnėnų k. (Gudžiūnų sen., „Čia kadaise buvo stiklo fabrikas, nuo ko gavo pavadinimą Uta“, 1936 m.; išties XIX a. pirmosios pusės Dotnuvos dvarininkai Chrapovickiai Terespolio miškuose buvo įsteigę stiklo fabriką, kviesti amatininkai iš užsienio, gyvavo neilgai), nes lietuvių ūtà, huta ,,stiklo lydykla“.
Pradedi nuo trako, bet negalima apeiti žemdirbystės ir miško verslo, nes, pasak istorikų, lietuvius maitino giria.



[bookmark: _Hlk112414304]Jei lapuočių medžių masyvas vadintas baltmiškiu, tai kaip priešingybė juodmiškis, juodgirė – augantis spygliuočių miškas. Jame dominuoja eglės ir pušys, todėl juosvas, tamsus miškas. Todėl Júodgiris – miškas Kėdainių urėdijos Skaistgirių girininkijoje. Kitas Juodgirio miškas auga Cinkiškio girininkijoje. Su šio miško pavadinimu turėtų būti siejamas kaimo Júodgiris vardas (Gučkampis, Paaluonys, Pernaravos sen.). 
Juodos girios kaip tamsioje naktyje, darganose ar apniukusiame danguje paskendusios, nes pro galingų medžių tankumynus menkai šviesos prasiskverbia. Todėl jose ir klaidu, ir baugu. Reikšme artimas ir Gònščas – Aristavos apylinkių miškas (plg. lenkų k. „tankynė, tankmė“).


[image: ]
[bookmark: _Hlk111573049]
Aptardami miškų pavadinimus, išimtį suteikiame krūmynui Karálgiris, tuo labiau, kad ir bendrinis žodis karálgiris pagal darybą skaitytinas kaip „karališka giria“.
Jei Karal-, Karūn- išvystame vietų pavadinimų dėmenyse, tikėtina, kad jos susijusios su pavarde Karãlius arba netgi su gilesne istorija – su Lietuvos didžiojo kunigaikščio (karaliaus, Karūnos) dvarais. Geografas Tomas Čelkis apie Karalinavą, Karalinę, Karalgirį mąstė, kad „konkrečius valdovų vardus galėdavo pakeisti bendrinės sąvokos“, „panašių toponimų su šia šaknimi yra aptikta ir XVI–XVII a. dokumentuose. Jie nusakydavo monarchų dvarus, medžioklės girias arba vieškelius.“ Lietuvių karališkas ,,karaliui priklausantis, būdingas; karaliaus dvaras“, karãliškiai (žmonės) „karaliui priklausantys (žmonės)“, Kėdainių krašte karaliáučius „karališkojo krašto gyventojas“.
Štai Karališkieji Slikiai 1720 m., Karūnava dvaras (galbūt Kionigsburgas 1405–1409 m., dabar Jasnagurka) prie Šušvės ir Karãliaus mìškas, Dìdmiškis Kunionių krašte, Karūnava kaimas ir dvaras Pelėdnagių apylinkėje, prie Nevėžio, Karalỹnė bala Dotnuvos apylinkėse, Sosių miškas, Karališkasis, Karališkasis miškas Dotnuvos ir Surviliškio seniūnijose – gal per kartų kartas turimos galvoje valdovo žemes. Ne vienas galėtume patvirtinti, kad žodinėje tradicijoje pasididžiuojant iki šiol primenama, kad dvaras ar kaimas buvo karališkasis, gyveno „karališki žmonės“. Tokią kai kurių vietų praeitį paliudija seni dokumentai, bet žmonių atmintis jau apsilpusi.
Etnologas ir etnografas Jonas Vitartas (1853–1903), beje, kilęs iš Pauslajo dvaro (Truskavos sen.), veikale „Lietuvių liaudies paprotinės teisės bruožai“ (1898 m.) aptarė žemės išdalijimo pagal feodalinę teisę paprotį, gyvavusį iki 1775 metų: karaliai dalijo žemes, vadinamas lenais, su tam tikromis išlygomis dėl galimybės jas paveldėti ir perduoti. Primenamos šlėktų bendros nuosavybės liekanos, vadinamieji „pavietėliai“, karaliaus dovanotosios žemės, arba lietuviškai „karalgiris“. Karaliai, kartu buvę ir Žemaitijos kunigaikščiai, kartais visai tuometinių mažų Žemaitijos pavietų šlėktai dovanodavo žemės plotus bendram naudojimui su teise kirsti, pjauti ir ganyti gyvulius arba arklius, bet ne arti.
Manyčiau, kad kelių karališkų vardų sąsajas su didžiojo kunigaikščio žemėmis galima patikrinti.
Karálgiris – krūmai Špitõlpievio kaimo žemėse. Špitolpievio kaimas daugmaž yra pusiaukelėje tarp Krakių ir Medininkų, apsuptas miškų.
XX a. ketvirtajame dešimtmetyje Šiláinių kaimo (prie Šušvės, šiauriau nuo Pajieslio) dalis neoficiliai buvo vadinama Karãliškiai.
Žemėlapyje nuo Šilainių žiūrime žemyn palei Šušvę iki Pajieslio, po to žvilgsniu aprėpiame šiaurės vakarus iki Špitolpievio. Nesu žvalgęsis Krakių ir Pajieslio istorijoje, bet rasti faktai vis dėlto byloja, kad keliuose toponimuose tikrai išlikę didžiojo kunigaikščio valdų pėdsakų.
Kur šiandien daugmaž išsitenka Ambraziūnai ir Mąstautai, prie Jieslos upės, XVI a. antrojoje pusėje žymėti karališkieji Galnių kaimas ir Galnių dvaras (laukas). Tuomet Galnių giria stūksojo į Medininkų pusę, netoli Tranio upės. Iš tos pačios epochos Galnių dvaro teritorijos dokumentuose išliko pavadinimai: Antkaišė, Eismilgis ir Gepušras – šienaujamos pievos ir lankos; Antkarklynės – vieta; Antpadeginės, Apydėmė, Aukštoji (Aukštoja), Aukštosios apydėmė ir Peirolaukė – užsėti laukai, dirvos, arimai; Aukštalaukis ir Epšrutai – dirvos; Aušrutai – pelkė; Apšrutai – dirva, šienaujamos pievos ir lankos; Šatnikai (Šaitainikai) – karališkasis kaimas; Staškauščyzna – viensėdis, dirvos, žemė. Jau seniai vartosenoje dauguma tų vardų prarasta.
Ir toliau kraštotyrininko akiratyje – jau vėlesnių laikų Josvainių pavieto ir Krakių parapijos teritorija, tarsi vertikaliai apribota Šušvės ir Tranio upių. Regėtuose dokumentuose kai kurios gyvenamosios vietos sužymėtos kaip akalicos, t. y. bajorkaimiai: Ambraziūnai, Macaičiai (tikriausiai dab. Maconiai) ir Mąstautai 1690–1775 m., Jurgaičiai 1740–1775 m., Pališkiai 1738–1775 m., buvusi Kaimelė (prie Pališkių), Purvaičiai ir Sutkūnai 1738 m. Dauguma tų gyvenviečių dar buvo užrašytos ir sudėtiniuose pavadinimuose, šliejant prie Galnių: Galniai Ambraziūnai 1642–1677 m., Galniai Jurgaičiai 1690–1754 m., Galniai Macaičiai 1690–1757 m., Galniai Mąstautai 1690–1758 m., Galniai Pališkiai 1690–1756 m., Purvaičiai Galniai 1701–1757 m., Kaimelė Galniai 1734–1756 m., dar Galniai Skinderiškiai 1677 m. Tai vis Galnių dvaro žemės. Skaitytuose dokumentuose paskutinį kartą Galnius randu bene 1814 m.
Galnių, kaip didžiojo kunigaikščio Josvainių dvarui priklaususių, žmonės registruoti 1537 ir 1538 m. Dar į archajiškesnius amžius lįsdamas, drįsčiau sakyti, kad XIV a. antrojoje pusėje kryžiuočių kelių aprašymuose Nevėžio lygumoje, tarp Josvainių ir Pernaravos, įvardinta žemė Galna, Galniai (Gallen) yra vėlesnės, XVI–XIX a. pradžios, Galnių kraštas.
Tarp Šušvės ir Tranio upių suminėtos vietos XVI–XVIII a. antrosios pusės dokumentuose nuosekliai žymėtos kaip Josvainių pavieto valdos. Administracinio pavieto valdos per kelis amžius daugmaž galėjo sutapti su buvusio valstybinio dvaro žemėmis. ,,Josvainiuose buvo vienas iš keturių seniausių valdovo (karaliaus, karūnos) dvarų istorinėje Žemaitijoje“, – primena istorikas Vytenis Almonaitis.
Ieškodamas argumentų, lyg ir nutolau nuo krūmyno – Karálgiris – pavadinimo. Špitõlpievio kaimas tikriausiai tvyro buvusioje sengirėje, kurios liekanos gali būti Pališkės ir Krakių miškai. Archajiška vietų priklausomybė, iš pradžių žymėta bendriniu žodžiu, ilgainiui tapo girios žymeniu, bet iki mūsų išliko tapatus pievos pavadinimas.
Tuo pačiu vardu šalyje žinomas Karalgiris, Karalgirio miškas netoli Cinkiškio, Kauno rajone. Netolimas ir kaimas Karálgiris – dar 1974 m. buvusios administracinės Gučkampio apylinkės (dabar Pernaravos sen.) žemės.



Pirmąsyk 2002 m. išgirdus ir užrašius miškelio, esančio visai prie Šlapaberžės, vardą – Kriepastis, Krėpastis, Krepastis, Krėpasčio miškas, įsiaudrino vaizduotė. Užkibus už bendrašaknio rusiško žodžio, reiškiančio „tvirtovė, slėptuvė“, kilo asocijacijos su gynybiniais įtvirtinimais, kovų vaizdais. Tokiai istorinei atminčiai būta argumentų: istorijos šaltiniuose kraštas pirmąsyk paminėtas anksti – 1371 m. nuniokotas Šlapaberžės laukas (žemė); visai šalia šliejasi tų pačių laikų karališkųjų Sosių teritorija.
Akademijos–Šlapaberžės kelio posūkyje, lygumoje esanti neišsiskirianti aplinkoje maža miško erdvė – jokių aukštesnių vietų, galimų piliakalnių-slėptuvių, ryškesnių griovų ar pylimų žymų.
Specialiai domėtasi, klausinėta vietinių gyventojų, bet paliudijimų apie radinius, pagaliau romantiškų istorijų ar bent jų nuotrupų neišgirsta. Apylinkėje nefiksuota senų vietų pavadinimų, kurios galėtų priminti apie sargybą, apsaugą ar pylimus.
Platokai leidžiuosi į prisiminimus, nes tokio mąstymo pavyzdys perspėja, kaip atsargiai reikia elgtis aiškinantis vieno ar kito vardo kilmę, reikšmę.
Lakią padebesių vaizduotę nusodino ant žemės 2015 m. profesorius dr. Albertas Vasiliauskas (gimė 1935 m.) – iš Šlapaberžės apylinkių kilęs miškininkas, beje, 1994–1996 m. buvęs miškų ūkio ministras. Kelissyk susitikus ir susirašinėjant elektroniniais laiškais, paaiškėjo Kriepasčio miško pavadinime naujesnės istorinės patirtys. Miško pavadinimas fiksuotas ir „Lietuvos miškų vardyne“ (Kaunas: Lietuvos miškininkų sąjunga, 1994), beje, vardas ten atsidūręs minėto profesoriaus valia.
Vadovaujantis Žemės reformos įvedamuoju įstatymu 1920 m., visų privatinių savininkų, turinčių daugiau kaip 70 dešimtinių žemės, miškai ir kirtimai didesni kaip 25-ios dešimtinės buvo valstybės nusavinti. Tų pačių metų Taisyklėse privatiems miškams nusavinti numatyta, kad miškai, kurie dėl tam tikrų aplinkybių negalėjo būti perimti Miškų departamento valdyman, laikinai palikti tvarkyti jų buvusiems savininkams, tai yra įkeisti. Dokumentuose vartotas rusiškas teisinis ikirevoliucinis terminas крепость, reiškiantis ,,pirkimo pardavimo raštas, turto įkeičiamasis raštas“. Taigi A. Vasiliauskas su 1920-ųjų dokumentais sieja Šlapaberžės miškelio Kriepastis pavadinimą.
Profesorius A. Vasiliauskas patikslina, kad Šlapaberžės dvaro savininko Prano Morkūno miškai buvo neprivatizuoti XX a. ketvirtajame dešimtmetyje (jie buvo privatizuoti sovietmečiu – 1940 ir 1946 m.).
Patyrusiojo paprotinimas padeda suvokti Kriepasčio miškelio pavadinimo saitus su beatsikuriančios Lietuvos valstybės kontekstais.
Miško vardas artimas lietuviškam žodžiui krėpštai ,,kas krėpšo, riogso“, kreĩpti „sukti (į šalį); daryti kreivą“, kriẽptis „suktis (į šalį)“, krỹti „lenkti, kumpinti“ – taigi Kriepasčio vardu galbūt menkinamai pažymimas lyg ne vietoje, kelio įlankoje, styrantis nedidelis, galbūt netikęs, prastas miškas. Gali būti sąsajų ir su rusišku žodžiu крепь ,,tankynė, tankmė, brūzgynas, krūmynas“; palyginkime lietuvių brūzgynas ,,tankus krūmynas“, taigi niekam vertas, neatitinkantis miško statuso.



[bookmark: _Hlk112414349]Labūnavos apylinkėse, Kruopių kaime, prie Barupės miško, Kulỹs – miškas ir lanka, esantys užuolankoje, bei Bučiūnų kaimo prie miško ganykla Kūlãlis. Pagal kilmę vardai gali būti dvejopai suvokiami: įlenkta vieta arba gausu akmenų. Čia minėtini ir Apskritakulỹs – miško dalis prie Kačergių kaimo iš tų pačių Labūnavos apylinkių (lietuvių ãpskritas ,,apvalus“), ir Kūlìtbala – Aisuolio miško dalis prie Šlapaberžės.
Lietuvių žodžiais kulỹs, kūlỹs nusakoma ,,įlanka, iškyšulys; užsisukimas, vingis“. Mažiau abejonių priskiriant hidronimus: Kulýtupis – Ažyno intakas, Kulitupys krūmais apaugusi pieva Lenčių kaimo (Krakių sen.); Koliupė, Kū̃liupis, Kulupis – Obelies intakas Koliupių kaime (prie Kėdainių), Nekulà – kairysis Obelies intakas. Galbūt pagal nurodytą topografiją dar tiktų žemėvardžiai: Kùlys Šušvės upės krantai Šulaičių kaime (Krakių sen.), Kūlys du pusiasaliai ir pievos Paobelio kaime (Nevėžis padaro įlinkį ir atskiria pievos dalelę; Nevėžis išsisuka ir sudaro lyg pussiasalį; arčiau Kėdainių), Kūlys pusiasalis Pelėdnagiuose, Kulys įlenkimas, įlomis tarp kalno ir Šušvės bei Mar̃gų kūlỹs pieva Maleikonių kaime, prie Nevėžio, Kunionių krašte (Josvainių sen.).
Kai kurios vietos išsiskiria akmenų gausa, nes lietuvių kū̃lis, kūlỹs ,,akmuo“, kūlýnas „krūmų, jaunų medelių atžalynas; vieta, kur daug akmenų, akmenynas“, kūlgrinda ,,kūlių (akmenų) ir žemės slaptas vingiuotas vandenyje takas, kelias, brasta“ (plg. Grindupỹs Šušvės intakas, Grinkiškis). Sąlyginai pritaptų ploto pakraštį žymintis Kùlio galas – žvyrynas prie Šušvės upės ir brasta Ruseinių kaime (Josvainių sen.).
Svarstytina, ką pabrėžia – įlinkius ar akmenuotą dirvą – kitos su žmogaus gyvenimu susijusios vietos: Kulẽlė raistas Panevėžiuke, pievos Kuliaĩ Zutkių kaime ir Kūlys Būdų kaime (Taučiūnų apylinkėse), vieta Kūlynė Langakiuose, prie Gučkampio (Krakių sen.), Kūliukai pievos ir dirbamos žemės Mikališkių-Pavikšrupio viensėdyje (prie Kunionių, Josvainių sen.).



[bookmark: _Hlk112175003]Apie žmogų, kuris kitų akimis yra perdėm prisitaikėlis, kuris visur prieina, anksčiausiai viską sužino, nuo kurio nieko nenuslėpsi, kaip apie gyvenimo būdo tipažą pasakoma lañdžius, landùs – ,,kas visur prilenda, pataikūnas, slapukas“ (plg. XVI a. pavardę Lañdžius).
Kažin ar panašiu negatyvu dvelkia Landis, Landžių miškas, dar pavadinamas ir Šventybrasčio mišku.
Aiškinantis įprastai talkon kviečiamas „Lietuvių kalbos žodynas“. Čia lándyti, lándžioti, lį̃sti ,,spraustis, grūstis; šliaužti, šliaužioti“, landà ,,skylė kam lįsti“, lañdė, landìs „tarpas tankumyne, protarpis“.
Žodžių reikšmių būryje pasižvalgęs, tradiciškai pasveri numanomas vardyno ištakas. Gal Landžio sengirėje tankiai drūtų medžių suaugta, vienas į kitą įstrigę, gal išvartų ir šakų krūvų gausybė, kad ir žmogus, ir gyvulys, ir vėjas į augymę tik šiaip ne taip prasibraudavo, per tankmes ir šviesa lyg suvaržyta spraudėsi. Gal masyve išsiskirdavo protarpiais augantys beržynėliai, protarpiais eglės. Gal dėmesys atkreiptas į medžių ar krūmų tarpus ar protarpinius kirtimus, tuose skynimuose būta šienaujamų pievų.
Kalbėdamas apie miško masyvą, negali nekreipti dėmesio į upelę Landžiùravis – Nevėžio intaką, kertantį Krekenavos kelią, įtekantį į šiaurę nuo Gineitų k. (Šventybrasčio apyl.).
[bookmark: _Hlk18308544]Kas žino, kas pirmesnis – vandenvardis ar miško vardas. Tikėtina, kad miškas tą pavadinimą vėliau įgavęs.
Pagal šiandienos Landžiùravio prasmę – per Landžio mišką einantis griovys. Tačiau gal kažkada ir hidronimas buvęs vienašaknis, kaip kokia upelė Lándė, Lándis, Landẽlė, Landžiupỹs, Landžupỹs – kairysis Jaugilės intakas (rasta tvirtinant, kad dalis vandens teka į Smilgą, o kita šaka – į Jaugilę). Kai kurie Dovydiškių, Rukų apylinkių (Krakių sen.) gyventojai apie 1935 m. tėkmę ir grioviu nusakydavę. Ten pat tuo pačiu vardu buvusi ir pieva Landẽlis, *Landės, Lándis, ir pelkė Lándžiai.
Jau vandenvardžių prasmes nagrinėjant, minėtini ankstesni veiksmažodžio lándyti ir jo kaimynų duomenys, dar pasiremiama lietuvių leksikonu landà ,,laka; griovelis vandeniui nuleisti į didesnį griovį“, landùs „kuris gerai lenda, sminga; skvarbus“.
Senovėje įvertinant ne grioviu ar upele laikyta, o skvarbia upe tituluota, nes vaga besiveržianti srovė buvusi be galo, be krašto judri.
[bookmark: _Hlk18308371]Pasveriant tokių žemėvardžių kilmę ir reikšmę, kaip argumentai yra svarbūs tų pačių šaknų giminiški indoeuropiečių kalbų žodžiai, kuriais nusakoma ,,sėlinti, šliaužti, slinkti; ropoti, rėplioti; slysti“.



Miškų varduose neretai nusėdo medžių pavadinimai – alksnis, epušė (apušė), ąžuolas, beržas, blindė, eglė, lazdynas, liepa, pušis ar skirpstas. Kartais išskirtiniai medžiai (ąžuolai, pušys, alksniai) XVI–XVII a. dokumentuose nurodyti kaip žemių riboženkliai.
Su šaknimi ąžuol- gausu vietų pavadinimų Kėdainių krašte. Vardinant ąžuolynus, reikėtų pasitelkti lietuviškus žodžius ą́žuolas ,,labai kietos medienos lapuotas medis“, ąžuolýnas ,,vieta, kur auga ąžuolai; ąžuolų miškas“, ąžuolijà ,,ąžuolynas“, ąžuolýtė ,,jaunų ąžuolų miškas, ąžuolynėlis“. Senuosius laikus paliudija vardas *Ąžuolynė – užsėtas laukas, dirva, arimas, XVI antrojoje pusėje buvęs prie didžiojo Kėdainių–Vilkijos kelio, Mantvilonių lauke (Josvainių pusėje), priklausė Kėdainių dvarui.
Lietuvos vardo tūkstantmečio paminėjimui skirtų ąžuolynų Lietuvoje yra ne vienas. Naujausias mūsų krašte yra „Neregėtos Lietuvos“ tūkstantmečio ąžuolynas, ąžuolynas „Neregėta Lietuva“, neretai užrašoma ir pasakoma Lietuvos tūkstantmečio ąžuolynas, Tūkstantmečio ąžuolynas. Prie Pašilių miško (Pelėdnagių apyl.) specialiai sodintas 2009–2018 m. Vyčio kryžiaus formos parkas, jau žaliuoja per 30 tūkstančių ąžuoliukų.
Tokio miško idėja priklauso menininkui Mariui Jovaišai, fotografijų albumo „Neregėta Lietuva“ autoriui – už kiekvieną parduotą leidinį pasodinamas ąžuoliukas. Tarp pirmųjų, sodinusių medžius, buvo ir Lietuvos Respublikos prezidentas Valdas Adamkus.



[bookmark: _Hlk111861372]Šiandienos akimis lyg ir neįprastas lapuočių miško vardas Mẽdinai, Medinos. Apie šį šiauriau nuo Truskavos besidriekiantį masyvą ir jo toponimą užrašus paliko kraštotyrininkai brolis ir sesuo – Pranas Miknevičius ir Cicilija Meškienė. Stūkso 3 km į šiaurę nuo Dvariškių kaimo, kažkada apėmė 75 ha plotą, iš jų apie 22 ha priklausė Užžartėlės kaimui kaip bendruomenės valdoma nuosavybė. Miške tuo vardu buvo šienaujamų pievų, Medinų kalnelis, Medinių kalnelis Dvariškių k.
Dar primintina Mẽdena – giria Lančiūnavos girininkijoje. Pagal lokalizaciją artimos erdvės – Medinaĩ pieva Bičkų vs. ir Medynų tankynė vieta Melninkų k. (Tiskūnų apyl.).
[bookmark: _Hlk65207032]Tokie vardai pagal kilmę sietini su senosiomis lietuvių kalbos formomis mẽdžias, žemaitybe mẽdė ,,giria, miškas; medis; medžioklė“, lietuvių *mẽdžis „medis“, šiandien įprastu mẽdis – tokių Kėdainių krašto vardyne pavyzdžių gausu.
Kalbininkas Kazimieras Būga aptaręs, kad bendrašakniai slavų kalbų žodžiai reiškia ,,siena, t. y. sodybų viduryje augantys medžiai“, lotynų ,,vidurinis“, indoeuropiečių kalbų ,,giria, medis“. Kiti lietuvių kalbos vediniai: mẽdinas ,,medinis; miškinis, laukinis“. medýnas „kur daug medžių ir krūmų“, pamedỹs, pãmedis ,,pamiškėlė“, mediñčius ,,miško sargas“, medė́jas „medžiotojas“, mẽdininkai ,,girininkai“. Kalbininkai atkreipia dėmesį, kad vietų varduose Mẽdinis išlaikyta senoji šakninė kirčio vieta, nes įprastai tokios šaknies būdvardžius kirčiuojame medìnis.
Tuo pastebėjimus ir vardo skaitymus galėtume ir pabaigti. Kantriuosius toliau varginu vis plūstančiais vardais, bet atvirauju – maloniai grožiuosi ir dalinuosi mūsų pasąmonėje nesamais kraštovardžiais, teikiančiais peno apmąstant ir kalbos pavyzdžius, ir protėvių potyrius.
Iš istorinių dokumentų ataidi žinia apie buvusius pavadinimus, kuriuose minimas medis arba miškas, nors galbūt panoramoje jau tuomet nebūta ir medžių – kažkada gyventa prie miško, steigtos miško verslo darbininkų gyvenvietės arba kurtasi buvusio miško teritorijoje.
*Mẽdinė užusienis (w Zascianku medyniach) 1592 m. Stebùlių lauke, netoli Malčiaus upės (Taučiūnų žemėse).
*Pamedinės Poška, *Poška pamedinis, *Poška pamedinis, t. y. Pamiškės Poška, – šienaujama pieva Dotnuvos dvare 1595 m.
[bookmark: _Hlk65205127]Medina (užsėtas) laukas, dirva, arimas Ruoščių lauke (dvare) XVI a. antrojoje pusėje; galbūt tų pačių vietų pėdsakas – viensėdis Medė vs. prie Ruoščių k. 1931 m; fiksuota Medzi krūmai ir pieva Mištautų k. 1935 m.; galbūt apie tas vietas 2006 m. užrašyta Medžiai, Medzi – pieva (anksčiau buvo miškelis) Ąžuolaičių ir Kėbonių k.
*Pievinės Medžias (Ƶaśćianek prзÿtym siele naзwany Piewinias Medзias) – užusienis prie Papiškių k., palei Kalnaberžę 1623 m. Išskirtiniame žemėvardyje išlaikyta aukštaičių lytis su afrikata dž, šiandien skaitytina kaip Pievinės miškas.
Senomis formomis dvelkia Mediniai, *Medinčiai (1784 m.) kaimas ir Gẽnio Medina dirva Pagirių apyl., buvęs viensėdis Júodmedžiai prie Ažytėnų k. (Krakių sen.).
Mẽdininkų mìškas Dotnuvos, Josvainių ir Krakių apylinkėse, Mẽdininkai – kaimas arčiau Krakių. Beje, kaimo vardas 1604–1797 m. nuosekliai rašytas *Mednikai; iš tų apylinkių rasta ir 1620 m. vyriškosios lyties pavardė *Mednikaitis, *Mednikaičia (t. y. girininkas) – Nicolai mednikaÿcia de Silanÿ, t. y. iš *Šilėnų (plg. Šiliùkas, Šiliùkai, Šiliokas – pelkė ir pievos Aukštuoliukų, Digraičių k., Krakių apyl.).
[bookmark: _Hlk83145575][bookmark: _Hlk111174808][bookmark: _Hlk111175328]*Kimontmedžiai, *Kimonto Medžiai, šifruotinas kaip Kimonto miškas, – toks bajorkaimis rastas Josvainių paviete 1667–1772 m., gyvenę ir Kimantai. Tame pačiame paviete galbūt ta pati gyvenamoji vieta 1619–1775 m. rašyta ir kaip *Kimantai, *Kimontai. Kaimas tikriausiai buvęs prie Gráužių ir Kunionių k., prie Josvainių–Kauno kelio (buvusios Jasnagurkos dvaro žemės). Pavadinimai kildintini iš lietuviško dvikamienio asmenvardžio Kìmantas, Kýmantas, Kìmontas, Kýmontas.
Tuo pačiu vardu šiandien yra Kìmonto mìškas Pajieslio žemėse, į šiaurės vakarus nuo Medininkų k., prie Tranio upės. Jau iš šių vietų turėtų būti *Užkir(k)šnovis Kimiamedis, 1599 m. Kimiamiškio žemė abipus Kirkšnovės upės Josvainių valsčiuje.
Gaidžiū́medis, Gaĩdžio mẽdenos miškas ir pieva Nociūnuose (plg. Gaidžiùpė miškas ir Gaidžiapjaunis pieva Nociūnuose), Grū̃šmedė, Grū̃šmedinė pieva Peiksvos k. (Tiskūnų apyl.) (lietuvių grū́ša, grūšas, grū̃šė, grūšià, grū̃šis „kriaušės medis“).
Kuo gilyn neri į vardyną, tuo daugiau kalbos ir istorijos intrigų. Štai Šušvės intakas Medupỹs (Kunionių apyl.) – hidronimas pagal kilmę kalbininkų tapatinamas su bendriniu žodžiu mẽdinas ,,medumi išteptas, meduotas“. Bet galime dairytis ir pamiškių upės. Kalbininkas Zigmas Zinkevičius dėl vandenvardžio kviestų prisiminti prūsų pamedėnų genties atbėgėlius Lietuvoje. Tada gal ne tik regėtume priešdėlinius vedinius pamedỹs, pãmedis ,,pamiškėlė“, bet ir prūsų genties drįstume žvalgytis varduose: *Pamedelė, *Pamedželė *Pemedželė – gyvenamoji vieta 1701 m. Dotnuvos bažnyčios dokumentuose; Pamedžgaliai – viensėdis Žiogaičių k. (Pelėdnagių apyl.) XX a. 4-ajame dešimtmetyje.
Bendriniai žodžiai medis, miškas neretai nusėdo kraštovaizdžio sodmenų varduose.



[bookmark: _Hlk112414408]Gal kažkada sunkiai žvilgsniu nuo vieno iki kito krašto buvo apimamas, gal ir gražumu traukęs miško masyvas Plãtimai prie Pamėklių k., paskui iš galybės likęs kaip Servìtgalių miško dalis. Atsiveriančioje Labūnavos apylinkių panoramoje svarbūs lietuvių kalbos žodžiai ir jų reikšmės – plàsti „platėti“, platùs „didelis per skersį; daug apimantis, didelis“.
Kėdainių krašte tokiais pavadinimais miškų daugiau neaptikta, tačiau gali pasirinkti kitų plačiųjų vietų vardų, ypač jų sankaupų gausu apie Krakes ir Pajieslį. Bet, per plačių užmojų atsisakius, atkreipiamas dėmesys į kelis žmogaus ir gamtos objektus.
Lygiose vietose lyg be ribų, į visas puses nusitęsę laukai, todėl Plačpjaũnys, Plãčpjaunis –dirva ir pieva Rukų k., arčiau Dovydiškių. Plačiausias kaimo rėžis Plačijàs, Plãcijas – ariama žemė Užžartėlėje, prie Truskavos. Buvo Plačkelis, bet apie kelią, ėjusį iš Degimų k. į valdiško mišką, jau 1935 m. sakyta: „dabar jau baigia nykti“.
Kitur atsiveria platūs vandenys, gal todėl Platuma – Medukšnos intako vandenys buvo nuplukdomi į Lankesą; plg. platumà ,,plati, plačioji vieta; platumas, didumas“.
Kažkam pasirodę, kad gyvenimo platuma vos ne miestui prilygusi, gal ir plačiau žmonių gyventa, dėl to buvo Platùmai – šiaurinė Vaidatonių kaimo dalis, Dotnuvos apyl.
Turbūt nuo kalvelių žvalgantis toliau ir plačiau akys mato.



[bookmark: _Hlk110625653]Kartais sunkoka atsekti vardo kilmę. Taip atsitiko su mišku iš Petkūnų kaimo (Truskavos sen.) žemių – Plìkiai, Plykių miškas, esantis Gilupio santakoje į Linkuvos (Linkavos) upę. Apie vienvardę gyvenamąją vietą, jei ir tokios būta, neturiu duomenų. Drąsiai kilmę būtų galima sieti su nuo XVI a. žinomais lietuvių asmenvardžiais Plìkis, Plikỹs, kurie esti atsiradę iš pravardžių (plg. lietuvių plìkas „nuplikęs“, plìkis ,,plikas, kas nuplikęs“).
Suprantamiausias būtų Ariogalos kalnelio Plikalnis vardas – vieta be medžių ir krūmų, t. y. plikas, – tiek tų ir paaiškinimų. Bet, pasirodo, etimologijai paslaptingesnė kita kalbinė intriga. Tai paaiškės tik kantriai peržvelgus virtinę žodžių, suglobtų iš kelių kalbininkų raštų: lietuvių plìkas, plýnas, plýnė, pleĩnė ,,plyna vieta, lyguma“, plìkė „kas nuplikusi; tai, kas plika; plikumas“, plìkis „kas nuplikęs“, plėvė̃ „tai, kas plika“, bendrašakniai vakarų baltų žodžiai, nusakantys „*pilkšvuma, rusvuma“, rusų kalbos – ,,plikė, plikas“, indoeuropiečių kalbų – „pilkšvas, rusvas; silpnai šviesti, mirgėti“. 
O Plikių miškas? Sutiktume su komentarais, kad medžių masyvas išsiskyrė horizonte, nes gal žėlė plynėje. Bet, protėviams įvardinant vietą, pirmiausia iš tolo akį traukė panoramoje nusidriekusios atspalvių gamos – truputį pilkokas ir šviesiai rudas, nesodriai balsvas ir mirgantis miškas ar pilkšvas miško dirvožemis. Toks Plikių miško vardo atsiradimas, atėjęs iš gilios praeities, būtų prasmingiausias.



[bookmark: _Hlk112414447]Žemėje prie purvės viskas prastai auga. Visą amžių purvan rankas sukišęs, po juodą purvą braidydamas, turtų nesukrausi. Gryno vandens nepasemsi purvynuose. Per purvus takeliais išbristi negalima, patižusiu keliu važiuojant purvai tekinius apsiurbia, purvais drabužiai aptekę... Rašytoja Žemaitė priminusi: „Jei purvų nebraidysi, duonos neėsi“.
Pagarbinti verta miško, esančio į vakarus nuo Milvydų k. (Krakių sen.), vardą – Pùrvė. Prie Digraičių ir Aukštuoliukų kaimų tuo vardu buvusi Purvė̃ – pelkė ir pieva, 1935 m. pasakota, kad „senovėje buvę neįžengiami lapuočiai miškai“.
Taigi lietuvių pur̃vė „šlapia vieta, paversmis“, pur̃vas ,,šlapia, suminkštėjusi nuo vandens, kimbanti žemė; vieta, kur patižusi žemė, purvynas“, baltų kalbų bendrašakniais žodžiais nusakoma ,,pelkė, bala, klampynė“. Krakių, Pajieslio kraštuose buvo daug pelkių (balų), todėl nestebina ištižusios žemės, dumblynų gausa. Tai nusėdo ir vardyne. Išskirkime tik kaimą Purváičiai ir buvusį viensėdį Purvaičiukai Pajieslio žemėse.
[bookmark: _Hlk110075726]Dar eilė miškų vardų, primenančių purvą: Gérvapurvis Labūnavos girininkijoje ir Gérvapurvis, Gervãpurvis, Gervapur̃vis prie Truskavos; Laipurvỹs, Laĩtpurvis prie Jokūbaičių k. (Gudžiūnų sen., anot senolių, „laidžia purvus“); Lãpurvis Gudžiūnų girininkijoje, Radviliškio urėdijoje.
*Purvė užsėtas laukas, dirva, arimas Daumantų lauke (nuo Dotnuvos pusės arčiau Kėdainių); *Purvė dirva Mantvilonių lauke (Pelėdnagių apyl.), – seniausi purvais nužymėti žemėvardžiai pastebėti XVI a. antrosios pusės dokumentuose.
Hidronimuose randame upeles – Purviai palei Berankiškių mišką Nociūnų žemėse; Purvės rãvas dešinysis Virgupės intakas Skomaičių k. (Radviliškio r.); Purvalkis Rėzgos intakas Mantviliškio apyl.
Daugmaž iš tų laikų ir pavardės: Purvis, Purvaitis Josvainių bažnyčios metrikose 1621–1652 m., Purvaitis – Krakių 1621–1631 m. Dar palyginkime kalbininkų rastus senuosius lietuvių asmenvardžius Pùrvanas, Pùrvelas, Pùrvenas, Pùrvinas.
Žemdirbiui kai kuri prasta žemė buvusi, nes Kėdainių krašto vardyne bene du puslapius vietos išsikovoję vardai su dėmeniu purvas.



[bookmark: _Hlk110432822]Iš karto perspėjama: pakvietus pasidomėti kelių miškų vardais, vis dėlto iš esmės aptariami kiti fiziografiniai objektai ir jų pavadinimai, bet to atskirti įsakmiai neleidžia vardyno studijų patirtys. Argumentuojant bus gausu leksikono pavyzdžių, ne viską rasime didžiajame „Lietuvių kalbos žodyne“, nes remiamasi ir kai kurių kalbininkų pastebėjimais.
Salà miškas Lančiūnavos girininkijoje; Sãlos miškas ir pieva Užvermenio ir Pavermenio k. (Truskavos sen.). Prie šios grupės šlietina ir Aklìnė salà – miškas Truskavos krašte; šiuo sudėtiniu vardu nusakomas būdas kitų objektų atžvilgiu (lietuvių ãklinas „sandarus, be tarpų, skylių, t. y. turintis aklumo“; plg. Aklinė̃lis miškas prie Tiskūnų). Miškams duoti vardai pagrindžiami lietuvių kalbos žodžiais salà, sė́la ,,miško, girios žemė“.
Įprasta, jei vandens apsuptyje esantį žemės plotą pavadiname sala. Dirbtinė ovalo formos Salà Akademijoje, buvusioje Dotnuvos dvaro sodyboje, suformuota patvenkus du Dotnuvėlės intakus. Tarp Akademijos ir Vainotiškių plaukojanti sala Dotnuvėlėje nuo 2017 m. palydima modernia sakme ir dirbtiniu vardu – Stepo sala. Šiandien atgaivinama Meilės sala viename Krakių miestelio tvenkinyje. 1935 m. užrašyta apie apsuptą vandens ganyklą Sãlos Diksių viensėdyje (Pajieslio apyl.). Bevardė sala tarp dviejų Obelės vagų, prie Eigulių k., buvusio Kėdainių mokytojo Stasio Tijūnaičio raštuose 1954 m. – Paeigulių sala.
Šūsnis vardų į visumą sujungiami su lenkų kalbos žodžiu wyspa ,,sala“. Vìspa sala Šušvės upėje prie buvusio Pašušvio dvaro; Kruosto šlaitas Vìspa prie Žirnenkos viensėdžio (Surviliškio sen.); laukas, ariama žemė Vispisia Urnėžių k. (Dotnuvos sen.) – tai vis 1935 m. pavyzdžiai. Dar aukštumėlė, apsupta vandens – Vỹspa Linelių k. (Labūnavos žemė), Vispa arimas Truskavos apylinkėse, Vispìsė, Sabìna sodyba Valučių k. (prie Dotnuvos).
[bookmark: _Hlk25582408]Pastebime, kad panašiai pramintos ne tik vandens apsuptyje esančios vietos, nes lietuvių kalbos žodžiu salà nusakoma galybė prasmių: ,,iš visų pusių vandens apsuptas sausumos plotas; pakilesnis, lauko sklypas; ariamos žemės, dirvos plotelis tarp pievų, sausas žemės plotelis liūne, raiste“; sė́la – ,,kaimas, sodžius; sala; iškilimas, kalva pelkėje“, sẽlis ,,pelkė“. Gera dingstis padėlioti su šaknies balsių kaita šaknyje sutampančius bendrašaknius indoeuropiečių kalbų žodžius ir jų reikšmes: ,,sala, iškilimas, kalva pelkėje; pieva, lanka; sala; įdubimas, dauba; gyvenamoji vieta; kaimas, sodžius; butas, salė“. Salė̃ bala iš Krakių apylinkių; kalva Sala prie Okainių ir pieva Salà Užžartėlės k. (Truskavos sen.) – vis primintume pavyzdžius iš Kėdainių krašto tikrinių vardų žodyno.
Salų kuopoje pritampa ir keli upėvardžiai: Saliùkė upelė, Šušvės intakas Ambraziūnų k. (Pajieslio apyl.), Salvà Liaudės intakas Baisogalos žemėse, upelė Saltragỹs iš Krakių. Jų kilmė sietina su indoeuropiečių šeimos kalbų žodžiais, nusakančiais ,,sėdėti, judėti“, prūsų ,,upokšnis (nuo lietaus)“, lietuvių salà, sálti ,,tekėti“, selė́ti ,,skubiai pribėgti“, atsalà ,,upės įsigraužimas į krantą“.
Į senuosius lietuvių gyvensenos kontekstus dėmesį atkreipia istorikas Tomas Čelkis: „XVI a. keliautojų akimis, LDK teritorija tebeatrodė retai apgyvendinta ir itin miškinga. Todėl plačios girios, pelkės, ežerai, upės ir buvo pirmosios gamtinės ribos, kurios supo negausias gyvenvietes, pasklidusias tarsi salos. Gyvenviečių arimų ir pievų pakraščius žymėdavo pamiškės arba neįžengiamos pelkės. XVI a. šaltiniuose sutinkamas specialus terminas „sala“ – остров. Taip vadinta nedidelė šienaujama pievelė ar laukas be gyventojų, apsuptas miško ir pelkių, kurį savo reikmėms naudojo netolimos gyvenvietės žmonės.“
Citatą patvirtina Kėdainių dvaro dokumentuose atrastas 1671-ųjų įrašas– *Sala gamtinė ūkio riba prie Kūjėnų, Šventybrasčio apylinkėse (o gwadkowny Najazd na Sianożęć uroczyſȝczem Soły znabycia u Mleczkow poziadaną).
Vietos, kurių pavadinimų šaknyje yra sal-, sel-, gali būti besiformuojančio kraštovaizdžio (ežerų iškyšulių, besikeičiančių upių vagų, upių santakų, besiformuojančių salų ar pusiasalių, kartas nuo karto apsemiamų žemės sklypų, kitų vandens telkinių...), gamtinių apribojimų paliudijimai. Taigi Kėdainių krašto vardyne yra tinkamų protėvių mąstysenos ir regų pavyzdžių. Patirties atmintys atsispindi ir miškų varduose – Salà, Sãlos, Aklìnė salà.
Beje, tokiame sal-, sel- sąraše kalbininkas Antanas Salys įžvelgė sėlių kalbos reliktus, o tyrėjas Simas Karaliūnas sakė atsargiau: galbūt sietina su tautovardžiu sėlis, sėliai.



[bookmark: _Hlk112414491]Kunioniuose 2001 m. kalbintas Stasys Budrys (gimė 1916 m. Bajėnų k.) ne sykį priminė iš kitų nugirstus pasakojimus („pasaukojo“) apie 1863 metų sukilimą Bajėnų apylinkėse. Štai viena valdiško miško dalis vadinta Są́smauga, Sósmauga. Sósmauga yra nuo baudžiavos laikų <...> per tą sukilimą ta vietove buvo žmogus pakartas. Ponų kariuomene kai užėjo, jį pagavo i pakartas buvo. I buvo kryžius pastatytas jam. <...> I tas kryžius stovėjo ąžuolinis, aš jau bachūras buvau – grybaut nuaini, ti da tas kryžius stovėjo. <...> Pakartas, sakydavo – pasmaugtas. Seniau nesakydavo „pakorė“, ale „pasmaugė“. Tai va i Sosmauga pasivadino.
Išties tai liaudiška miško vardo – Są́smauga, Sósmauga, Sósmaugos miškas Bajėnų k. – etimologija, tačiau brangūs paliudijimai apie istoriją yra natūraliai perpinti kalbos jausenos. Lietuvių smaugti ne tik reiškia „varžyti kvėpavimą, dusinti, užtroškinti; žudyti smaugiant; galabyti“, bet ir „aplink spausti, veržti; siaurinti; aplink arba per vidurį suveržti, įsmaugti“. Tiek žudymo būdas, tiek siauro ploto charakteristika nusakoma tuo pačių žodžiu. Juk ir drabužis į liemenį įsmaugtas, vapsvos ar skruzdės kūnas persismaugęs, kalnas per vidurį lyg persmaugtas atrodo.
Taigi vedinys są́smauga „susiaurėjusi (ežero, miško, pievos, sklypo ir pan.) vieta, sąsiauris“. Miško masyvas buvo platesnis, tik viena dalis per plotį siaura, per vidurį laiba, – gal reljefas nulėmęs augimvietės lyg suveržtą, suspaustą, siaurą formą. Palyginkime, kas Pernaravos krašte užrašyta: „Šiušvės vanduo siauras, tik krantai dideli.“



[bookmark: _Hlk110163915]Domintis vardyno slėpiniais, kartais neišvengiama svetimžodžių, nes Lietuvos istorijos kontekstais apauginta kalba sukonkretina reikšmes. Šįkart bus daugiau istorijos niuansų, nei aptariamos kalbos peripetijos.
Žinomi trys miškai tuo pačiu vardu – Skarbãvas, Skarbãvas mìškas: 1) vienas Anciškio, Pagirių apylinkėse, dar vadinamas ir Pauslajo mišku, miško dalis dar žinoma kaip Girẽlė, Girelka; 2) Kunionių žemėse, neretai pavadinamas Kuniónių mišku, Trinkučių mišku; 3) Krakių krašto Špitolpievio kaime.
Apie pavardintus miškus turimi tik XX a. užrašymai, tačiau, aiškinantis vardyną, vertėtų pasitelkti Apytalaukio, Anciškio (buvusio Aukštadvario) ir Truskavos parapijų faktus: do karczmy która widać na tychże polach dworskich WM JM pana [Jana] Truskowskiego skarbnika upitskiego Łady zwanej 1784 m.; we Dworze Pousłowiu Skarbowym Parafij Wysokodworskiey 1842 m.; we wsi Uźwolkach Skarbowych Parafij Truskowowskiey 1843 m.
XVIII a. antrosios pusės ir XIX a. pirmosios pusės Ledų, Pauslajo ir Užvalkių kaimai sietini arba su miškų, aplinkinių žemių kelių kartų šeimininkų Truskauskų pareigybe (iždininkas) valstybėje, arba tiek kaimų prievardžiuose, tiek miškų varduose žymima vietas esant valstybės turtu. Greičiausiai Anciškio žemėse stūksantis Skarbavo miškas iki šiol varde išlaikė žinią apie buvusio savininko pareigybę valstybėje. Anciškio ir Truskavos kraštotyrininkė Cecilija Meškienė, aiškindama minėto Anciškio miško vardą, komentavo: ,,pas mus valdiškas – skarbas“.
Primintini polonizmai skárbas „turtas; pinigai, lobis; valstybės iždas, lobynas“, skarbčius „iždinė; saugi vieta, kur laikomos brangenybės, vertybės“, skarbnik „lobių saugotojas“. Toliau pateikiamiems pavyzdžiams svarbus lotynų kalbos žodis thesaurus „lobis; turtas; lobių saugykla, iždas“, tesserarius „įsakymų perdavėjas“.
Taigi iždinė – turtų, lobių, surinktų mokesčių saugykla, už kurios priežiūrą ir tvarkymą atsakingas žmogus buvo vadinamas iždininku. Tai aptinkame dokumentuose apie kelis Kėdainių krašto elito asmenis, kai prie asmenvardžių prirašoma lenkų ir lotynų kalbomis apie tą pačią valstybės tarnybą: M.DD Feliaciano Woidath Tesaurario Seu Skarbnik et Vice Capitaneo Kaunensi et Diæcæsi Vilnen‘ et Parochia Kieydanensi 1644 m.; Magnifica D‘na Anna Mitianowna Skarbnikowa uulgo Teſaurarida Plocenſis Eſtkowa eius Parafice: (t. y. iš Dotnuvos par.) 1714 m. Dar prisimenamas Rezgių dvaro (Krakių sen.) pastatas Skarbčius – dvaro turto saugyklos liekanos nugriautos 1982 m.
Į užmarštį nukeliavo pavardinti Lietuvos Didžiosios Kunigaikštijos pareigybių pavadinimai, bet vardyne išsaugotas socialinis giminių, vietų ir pastatų socialinis statusas. Tebevartojamas Skarbavo miškų vardas galėtų būti akiratyje tų, kurie domisi krašto kultūros paveldu.



[bookmark: _Hlk112028084]Neskaitysime apie antikinę Pandoros ar biblinę sandoros skrynias. Nestabtelsime ties Algirdo Boso skulptūra „Skrynia“ (paminklu Jonušui Radvilai) Kėdainiuose. Nepakviesime atverti močiutės, kraičio, aukso ar pasakų skrynias. Bet pasidairyti verta kalbos skrynioje.
1931 m. žemėlapyje rastas Skrynių miškas prie Pėdžių kaimo, Nociūnų apyl. Netoli Pėdžių – vienvardis Skrynių kaimas Jonavos rajono teritorijoje, Žeimių seniūnijos pakraštyje.
Šiandienos lietuvių skrynià, skrynė̃ „medinė dėžė kam nors laikyti“ (plg. lotynų kalbos scrīnium ,,dėžė knygoms ir popieriams sudėti“, germanų ,,spinta“).
Net ir pievos Skrynià, besišliejusios prie Boraviznos viensėdžio (Taučiūnų apyl.), vardas 1936 m. pakomentuotas žvelgiant į Alkupio upelės reljefą: lygi pieva panaši į dėžę, aplink aukštoki krantai.
Tačiau patikimiau tiek miško, tiek pievos, tiek kitų žemės valdų panašių pavadinimų kilmę aiškinti pasirėmus Lietuvos Didžiosios Kunigaikštijos praeitimi. Lietuvių skrynė̃ „kvadratinis žemės plotas“ arba „visas kaimo žemės plotas“, ypač nusakant bendruomenių teritorijų paribius. Beje, į šį istorizmą, reiškiantį vientisą kaimo žemių kompleksą, neatkreiptas dėmesys. Kraštotyrinėje literatūroje aptartas XIX a. pradžios Labūnavos dvaro valdas Skrzynie Ginejkowskie ir Skrzynie Wojniskie tiksliau versti ne kaip miškus, bet kaip nuorodas apie Gineikių ir Vainiškių kaimų žemes.
Iš bendrinio žodžio kilęs Skrynių, Skrynios vardas atspindi senuosius žemės valdymo procesus ir jų terminus, galbūt atsiradusius per Valakų reformą XVI a. viduryje.



[bookmark: _Hlk112007133]Šįkart girių taikinys yra Sósiai, Sósių mìškas, Sosių̃ mìškas. Vardą pagal kilmę bandau sieti su lietuviškais žodžiais sõsti, suõsti ,,kelti rūpesčių, varginti, kankinti, kvaršinti galvą (t. y. džiovinti)“, suosà, suõsis ,,rūpestis, nemalonumai, vargas, klapata“, suostis „rengtis (ką daryti), rūpintis“. Tačiau XIV a. antrojoje pusėje užrašytas vietovardis, matyt, yra dar gerokai senesnis, todėl toks lietuvių leksikonas neįtikina.
Dairausi bendrašaknių žodžių su balsių kaita šaknyse: saũsti „siausti; sausėti, džiūti“, saũsas „be drėgmės, be vandens, nesušlapęs, išdžiūvęs“, siaũsti „driekiantis dengti, gaubti, supti kuo; būti aplink ką nusidriekusiam, juosti; sviesti, mesti, blokšti; ošti, šniokšti, ūžti (apie medžius)“, sùskis „sausas“, sùsti „džiūti, sausėti“. Dar indoeuropiečių kalbų atitikmuo „sausas, džiūstantis“.
Todėl gal: sausų, įdžiūvusių vietų žemės, mažai klampynių. Nevaržomai nusidriekęs kraštas, apgaubtas girios.
XVII a. pabaigoje rasti keli užrašyti bendrašakniai asmenvardžiai *Sosys, *Sosaitis, *Sosutis (Contraxe: Matrimoniu‘ Georgius Saſaytis de Woyzbucie cu‘ Dorotha Iozgienia de Pikielany 1698 m.; cu‘ Eliſabet Soſucia de Maciany 1700 m.), kurie kilme gali būti susiję su krašto pavadinimu.
Lengviausia būtų susitaikyti su XIX a. antrojoje pusėje susiformavusia legendine dalimi – Sosių pavadinimas esą kilęs iš Saksų karalių dinastijos (1697–1763). Tai kartota XX a. pradžioje (,,Sosiai – tai keturi Surviliškio parapijos kaimai, turėję nuo senovės liuosybę, duotą Sasų karalių“, 1910 m.), tai tvirtinama šiandienos vikipedijoje, kai kuriuose kraštotyriniuose leidiniuose („Sosiai – kilę iš lenkiško karalių pavadinimo Saksai“). Taip, iš minėto laikotarpio Sosių žemė labiausiai dokumentuota, bet valdovų dinastija gerokai vėlesnė nei Sosių ištakos.
Sosių žemių istorija netyrinėta. Rimčiausią duoklę Sosiams atidavė iš tų vietų kilęs literatūrologas ir redaktorius Aleksandras Žirgulys. Sosių žeme specialiai domėjausi kaip kraštotyrininkas.
Sosiai kronikose minėti 1372 (Sasen) ir 1394 m. (Sasy). Rašiusiųjų bandoma teigti buvus Sosių pilį kaip istorinio Sosių lauko (žemės) centrą. Kai kurie istorikai Sosių centru laiko Bakainių piliakalnį, čia, manoma, gal buvusios netgi pirminės Upytės žemės ištakos.
XVI–XVIII a. buvo istorinė Sosių vaitija (vaitystė, seniūnija) kaip Žemaičių kunigaikštijos Veliuonos pavieto (kurį laiką – Vilkijos pavieto?) Dotnuvos trakto dalis. Buvęs didžiažemių karaliaučių kraštas, per amžių amžius išlikęs lietuviškų nuostatų, apėmęs keturių kaimų teritorijas,– Lažaĩ, Pakruõstė, Ùžupė ir Bakáiniai. Apie tai liudijama tiek ne vienos gyventojų kartõs pasakojimuose, tiek dokumentuose, pvz., 1707 m.: moim Starostwæ Saskie lezące w Xięstwie Ƶmoydzkim Powiecie Wielonskim Nazwane Sasy Cztyry Siola iedne Pokroscie drugie Bakaynie trzecie Vzupie Czwarte Łoźe; cztyry Sioła Pokroscie Bakaynie Vzupie y Łoźe; Starostwo alias Woytowstwo Saskie to ieſt Sioła Vzupie Łoźe Pokroscie Bakaynie.
„Tų kaimų gyventojai, buvę karališki ūkininkai, prieš [Pirmąjį pasaulinį] karą dar labai savo kilimą pabrėždavo, garsindamiesi sósiškais papročiais, dainomis, ūkio tvarka. Nuo kitų kaimų laikydavosi atšakiai“ (A. Žirgulys).
Iš Blinstrubų 1707 m. Sosių vaitija atitenka valdyti Zabieloms, jie čia šeimininkauja ir XVIII a. antrojoje pusėje. 1775 m. vaitijoje suskaičiuota 70 dūmų (ūkių). Apimtos žemės nuo Surviliškio iki Paberžės, Liaudės žiočių, pietiniu pakraščiu siekti Šlapaberžės ir Kalnaberžės laukai, vakaruose – Miegėnai, trečiu šonu, rytuose, šliejosi vos ne iki Nevėžio.
Gausokai apie Sosius ir jų žmones randu Josvainių bažnyčios metrikose nuo 1607 m., Krakių metrikose – nuo 1621 m., Dotnuvos – nuo 1693 m. Vis dėlto fiksuoti dažniau Sosiai (deja, nepatikslinant, ar tai regionas, ar tai kaimas), nors taip pat yra, bet rečiau, įrašų ir apie Užupės, Pakruostės, Lažų ir Bakainių kaimų gyventojus. Kartais tame pačiame akte lotynų kalba užrašyta ir Sosiai, ir tarsi patikslinantis sudėtinis pavadinimas: de Sasy uulgo Pokroscie ir de Sasy 1696 m., de ſas z Łozy ir Omnes de Saſs. 1716 m., De Łoże Sasy 1727 m., we wſi Saſkiey Uzupiach; na właſne Pale wſi Saſkiey Użupiow 1783 m.
Pagal vėlyvus dokumentus spręstina, kad Sosiai buvęs ne tik karališkasis administracinis vienetas (,,Tai visos apylinkės – keleto sodžių vardas“, 1918 m., parašas Lažietis), bet ir konkreti gyvenamoji vieta, pvz.: de Loco Sosy 1708 m.; de pag[o] Syſſe, de Pag Sзysзey; de pag‘ sose; de pago Sзoſзo 1710 m.; de Villa Sosý , tak ze z sos; de Villa Sasý; de Villa Sosu 1711 m.; de villa Soſsy dicta 1712 m.; de Saſsy domicilio, Parochiæ Surwiliscensis 1814 m.; de Villa Sośie, de Villa Sosie 1715 m.; Staroſciny Saſkiey we wſi Saſkiey 1783 m. Šiandien dar nežinoma, kur galėjęs būti Sosių kaimas.
Tikriausiai pietiniame iškirsto valdiško Sosių miško pakraštyje ar kirtimuose, netoli Šlapaberžės, XIX a. įsikūrė Sosių bóbuliai (mažažemiai) – Naujųjų Lažų ir Naujųjų Bakainių kaimai, o Kalnaberžės link atsirado Naujosios Pakruostės kaimas. Lažų̃ bóbuliai, Pakrúosčių bóbuliai, Bakáinių bóbuliai, arba: Lažų̃ kaimẽlė, Bakáinių kaimẽlė, Pakrúosčių kaimẽlė – „mažažemiai, grupėmis ar ištisais kaimais susitelkę šalia didžiažemių kaimų, ir vardai jiems buvo parinkti pagal ,,kelminį“ kaimą“ (A. Žirgulys).
Iš visos didybės Sosių žemių šiandien oficialiai tuo pavadinimu likęs tik Sosių miškas. 1942 m. buvo Sosių (Sasių) eiguva. Miškas 1932 m. užėmė 564 ha, 1983 m. – 633,3 ha, 1995 m. fiksuota 630 ha.
Virtinė miško vardų – Sósiai, Sósių mìškas, Sosių̃ mìškas, Karališkasis, Ponų miškas. Iš Naujųjų Lažų kilusi Genė Sereikienė-Augaitė mena gentainių pasakojimus apie tai, kad senovėje žemės priklausė karaliui, todėl Karališkasis miškas. „Čia medžioti rinkdavosi įvairūs valdininkai, ypač sovietų laikais, kuriuos kaimiečiai vadino ponais“, – kurį laiką prigijęs Ponų miško vardas.



Turime pavyzdį, kai buvusio miško vardas – Stuobrių giria Apytalaukio dvare – atsiradęs iš gyvenamosios vietos žymėjimo, o pastarąjį paskyrė pravardinės kilmės asmenvardis. Nors, atrodo, taip paprasta būtų paaiškinti 1692 m. girios pavadinimą, nes lietuvių stuobrỹs, stúobris ,,nugenėtas nykstantis medžio kamienas; medžio galas, šiekštas“, stuoburỹs „nugenėtas, be viršūnės; išdžiūvęs, pūvantis, nykstantis medis“. Turbūt daugmaž tokios 1935 m. žemėvardžio – Pastuobrinỹs bala Vailainių k., prie Dovydiškių (Krakių sen.) – kilmės ištakos.
Taučiūnų apylinkėje ir šiandien yra Stuobrių kaimas. Jame 1692 m. gyveno du žmonės Stuobrių pavarde. Paminėta, kad 1599 m. Kėdainių seniūnas buvo Petras Stabrovskis (giminė kilusi iš Prūsijos). Bendrašakne pavarde Stibronis, Stabronis žmonių rasta Volučių kaime (prie Dotnuvos) 1705 ir 1708 m. dokumentuose.
Pavardės Stuobrỹs, Stúobris kildintinos iš lietuvių bendrinio žodžio stuobrỹs ,,liurbis, vėpla, nevykėlis, negudrus, apsileidęs, nevikrus, nemandagus žmogus“.



Tyrėjų nustatyta, kad žemėvardžiai neretai padaryti iš įvairių garsažodžių – bimbti, bezdėti, baubti, čežėti, krenkšti, kriokti, ošti, pliukšėti, sprakšėti, stūgauti, zvimbti. Krašto vardyno registre pabandyta peržiūrėti miškus, kurių varduose galėtų būti panašūs garsažodžiai ir su jais susiję veiksmažodžiai. Tačiau tokios grupės vardų sąlyginai galėtų būti vos keli.
Šiū̃rė – miškas ir buvusi pieva Skamaičiukų k., buvusioje Gudžiūnų valsčiaus teritorijoje 1935 m. Lietuvių šiùrinti ,,pūsti, šiurenti; šlaminti, čežinti“, šiurénti ,,nesmarkiai pūsti, kedenti“, šiurė́ti „šlamėti, čežėti“ (plg. pavardes Šiurus XVI a., Šiurà, Šiurỹs).
Nesismaginta šiaurių vėjų, pailsusio vėjelio pastangos veltui – medžiai nekruta, tik kedentos medelių viršūnės. Jei drebulių augta, jos dreba ir nuo mažiausio, vos šiurenančio vėjelio. Gal skurdūs ir paukštelių garsai šlamesiui pritardavę. Gal žmogus ir šnarančius garsus nuklausęs, ir pataršytą atžalyną išvydęs.
Nei akustiką žyminčių žodžių yra gausiau pamatinių žodžių, reiškiančių išorės būdą. Vietos nuorodos – priemolis, žema vieta, seniau buvo pelkėta pieva – lyg ir pasufleruotų galimą kilmę primenančius žodžius: šiùrė „koks pašiuręs“, šiùris ,,kas susivėlęs, pasišiaušęs pašiuręs; kas menkas, skurdus, sunykęs, nušiuręs“, šiùrti, šiū̃ra ,,triušti, kristi, retėti; darytis vargingos, skurdžios išvaizdos; nuskursti“, šiurkštùs ,,kurio nelygus, grublėtas paviršius“. Vargingoje žemėje prastai augantis, menkos, nevešlios augmenijos, apnykęs, todėl pasigailėtinai atrodantis, nemalonus akiai...



[bookmark: _Hlk110666142]Vietų apraše atiduodama pagarbos duoklė 1749 m. miškui Vidumiškis, kuris buvęs Kropilų k. (Kėdainių miesto seniūnija): o Zabor gruntow Kropiłskich y ... lasu w Widumiszkach.
Pakitusi žemės naudmenų paskirtis, bet reliktiniai vietų vardai ir prisiminimai apie žėlusius miškus dar gyvi buvo 1935 m.: Vidùmiškis arimas Graužių k. (Josvainių sen.; pasakota, kad seniau buvo miškas), Vidùmiškis krūmai, pieva, dirva, arimas, laukas tarp Pakarklių kaimo ir Krakių miestelio („Buvęs miškas. Dabar yra dar kelmų“); Vìdmiškis pieva ir arimas Jokūbaičių k. (Gudžiūnų sen.; „senių težinomas“).
Tokiais vardais kažkada žymėti miškai, esantys viduryje kitų ūkio objektų atžvilgiu, nusakyta vieta tarp miškų ar išskirtas miško vidurys. Reikšmes „vidinė ertmė, plota, vidinė dalis, pusė; vidurys, centras (vietos atžvilgiu); vidurinė, centrinė daikto dalis“ talpina lietuvių žodis vidùs. Grupei priklauso Vidùršilis – miškas prie Gerdvilų k. (Okainių apyl., Tuskavos sen.).
Bet nereikėtų maišyti buvusio vandens telkinio Vidugirio bala Bajėnų k., nes gretimas Jasnagurkos dvaras XX a. ketvirtajame dešimtmetyje priklausė Žemės ūkio akademijos dėstytojui Zbignevui Vidugiriui, nors ši pavardė pagal pirminę kiltį irgi gali būti panašiai motyvuojama kaip ir apkalbėti miškų masyvai.
Vidurio žymėjimas gausiai esti krašto vardyne. Arimas, bala ar laukas nusakomas vientisiniu vardu Vidurìnis, Vidurìnė. Žodžių vidùs, vidurỹs dėmenys sudurtiniuose vietovardžiuose suauga su bala, kelias (plg. *Meldynai-Vidukelė – užsėtas laukas, dirva, arimas Ruoščių k., prie Dotnuvos: Мелдынаи-Видукелеи, нива въ поле Рощахъ, Велен. в. XVI a. antroji pusė), laukas, pieva (ypač dažnai), Šušvė (senosios upės vagos), upė, valka. Sudėtiniuose žemėvardžiuose Vidurìnis, Vidutìnis atsiranda greta bala, kupstynė, lanka, kelias, laukas, rėžiai, šniūras.



[bookmark: _Hlk110874360]Nukirstus medžius apgenėjus, likdavo žabarai. Juos namo parvilkus, sukapojus ir išdžiovinus tiko kūrenimui. Tverdavo žabų tvoras. Klampiose vietose žabais klodavo kelią... Tai tik keli žvilgsniai į senąjį ūkininkų pasaulį.
Kartais miškams, kuriuose žabų pasirūpindavo, arba vietoms po to, kas likdavo po didžiųjų kirtimų, buvo duodami vardai: Žabỹnė, Žabỹnės mìškas Užupės k. (prie Paberžės, Surviliškio sen.), Žabỹnė, Žabytė Dvariškių k. (buvęs miškas, Truskavos sen.), tuo vardu minėti ten likę krūmokšniai, besišliejanti pieva. 1936 m. apie tai liudyta: ,,Leckis nukirto mišką ir žabais užkreikė.“ Prie pastarojo miško, prie Dvariškių–Pašilių kelio, buvęs ir viensėdis Žabinė, todėl kyla įtarimų ir dėl galimos kitokios pavadinimo kilmės: šeimininko pavarde Žãbas, Žabà vadinta gyvenamoji vieta, o vienu vardu nusakytos ir gretimos žemės ūkio naudmenos.
Lietuvių žodyne žabỹnė – „vieta, kur gausu žabų“, žabýnas – „žabų krūmai“, žãbas, žabà ,,šaka, virbas, žagaras, žabaras; krūmas, krūmynas“, žãbaras ,,sausa šaka“. Tai susišaukia ir su tapačiais indoeuropiečių kalbų žodžiais, kurių prasmė „šakalys, pagalys, pliauska“. Bendriniai žodžiai nukeliavę pavadinant po skynimų likusius ir vėl atželiančius krūmynus ar nuo seno tvyrančius brūzgynus, krūmais apaugusias pelkėtas vietas, pievas (Žabỹnė Milvydų k., Krakių sen.).
Atrodo, įtikinama vardų motyvacija. Bet tolyn žvalgantis, vis tankesni kalbos brūzgynai. Pasklaidykime lietuvių žodyną: žìbė ,,žibėjimas“, žibė́ti ,,švytėti, žvilgėti, spindėti, tviskėti, blizgėti; mirgėti“, žiburỹs, žeibti, žaĩbas, žiẽbti; dar bendrašaknė indoeuropiečių kalbų leksika, reiškianti ,,deglas; ugnis“. Taigi supančioje aplinkoje žmogui kildavę įvairių spalvinių pojūčių, lemtingas buvęs patyrimas apie miške siautėjusį gaisrą.
,,Ar nuo žabai, ar nuo laukų žaba – varlė?“ – apie gimtinės Žabynės miško vardo etimologiją dar gerokai prieš 1980 metus svarstė iš Truskavos apylinkių kilęs kunigas Stanislovas Krištanaitis. Gali būti ir tokie pagrįsti aiškinimai, nes palyginkime giminingas kalbas, kai tos pačios šaknies žodžiais nusakoma: slavų kalbose – žaba ,,varlė“, rusų – жаба ,,rupūžė“.
Taigi minėtų medynų vardų ištakos dar nugrimzta į kalbos istoriją. Žodyno duomenys tik patvirtina, kad yra begalinė erdvė šiandienos asociacijoms apie vardyno raidos procesus.



[bookmark: _Hlk110534599]Intensyvaus spalvų žaismo miškų varduose negausu: Bal̃tmiškis, Júodgiria, galbūt atspalvių žymių yra pavadinimuose Plìkiai, Žabỹnė, Žaraĩ.
Medis, ošianti giria įprastai vienodas mūsų mąstyme – žalias, žalia. Gal tai kyla iš spalvinių regų pavasarį ir vasarą. Nors skirtingais metų laikais išvystame spalvų kaitą, tačiau nepavargstame žiūrėti į sodraus žydėjimo sezoną. O gal tai kilo iš to, kad mūsų protėviams buvo įprasta gyventi tarp šilų, kuriuose dominuoja žiemą vasarą žaliuojantys spygliuočiai. Pagaliau net moksle skiriamas miško augavietės tipas – žaliašilis, t. y. ten, kur auga pušys, eglės, beržai, drebulės. Apskritai žaliuojanti žemė ir melsvas dangus įsišakniję mūsų pasaulėvokoje.
Tačiau žalia spalva nusakantys miškų vardai yra reti. Buvo 24 ha dydžio Žalioji giria šiaurinėse Gudaičių kaimo valdose, prie Digraičių (Plinkaigalio apyl., Krakių sen.). Rytuose buvo vos ne šešis kartus didesnis Bartkūnėlių miškas, vakaruose – miškelis Atžala. Tai vis prisiminimai iš 1935 metų: „Seniau buvo didelė giria ir vadino Žaliąja giria. Dabar dirva ir vietomis pievos.“ Panašios istorijos galėtų būti ir Macgalių kaimo dirva Žalia girelė (Josvainių sen.).
Gudaičių kaimo šiaurėje, gal už kilometro, kur kažkada tvyrota ir Žaliosios girios, yra viensėdis Žalióji. Jis XX a. keturis ar penkis dešimtmečius aprašuose žymėtas Zelionka, bet nepriklausomosios Lietuvos laikais lietuvinimo vajuje turėjusi atsirasti forma Žalióji, ji daugmaž nuo 1942-ųjų įsitvirtino raštuose ir galvose. Draugėn tiktų prisiminti nedidelių gyvenamųjų vietų vardus: Zelionka, Šlapaberžės Zelionka (ex Szłapoberze Zielonka 1702 m.) prie Šlapaberžės; Zelionka, Osináuka, Epušaitė kaimas prie Dvariškių (dabar – Osináuka, Truskavos sen.). Drebulė neretai lietuvių vadinta ãpušė, apušė̃, ẽpušė, epušė̃ ir svetimžodžiu osina, bet tai jau būtų atskira šneka apie vardyno peripetijas.
Tiesa, yra ir pavardė Zelionka, taigi kai kada vietų vardus ir tai galėję nulemti. Jau minėtose Plinkaigalio apylinkėse nuo 1633 metų Krakių bažnyčios dokumentuose randu asmenvardžius – Žalukas, Žalukis, Žalakys, Žalakis, Žalekis, Žalukevičus, Žalakauskas.
Tai gali būti ir atneštinė pavardė, tačiau tiek jos kilmę, tiek kai kuriuos žemės vardus aiškindami pasiremiame lietuvių žãlias ,,spalva tarp geltonos ir žydros; žaliuojantis; neprinokęs, nepribrendęs, neprisirpęs“, dar pabyra žélti, žẽlia, žė́lė ,,darytis, augti žaliam, augti žaliuojant, žaliuoti, augti“, žaliúoti, žel̃vas ,,žalsvas“, žolė̃.



[bookmark: _Hlk110260938]Žaraĩ miškas Petkūnų kaimo žemėse (Truskavos sen.). Kilmė siejama su lietuviškais žodžiais žarà, žerė́ti, žarijà, bendrašakniais slavų kalbų žodžiais, reiškiančiais ,,žara, aušra, spindėjimas, spindulys, šviesa“.
Kyla vaizdinys: netankaus lapuočių miško properšose ar virš miško, nutvieksto kylančios saulės ar saulėlydžio, protėviams pažirdavo rausvomis ar balzganomis pašvaistėmis. Įsivaizduokime nuo saulės padangėje pasklidusią žaros gamą. Kitas įspūdis: galbūt nušvitę ar pabirę raudoni rudens lapai nutvieksdavo horizontą ugnies spalvomis. 



[bookmark: _Hlk110968445][bookmark: _Hlk110496622]Žuolugis miškas Labūnavos girininkijoje, galbūt rekonstruotinas kaip dūrinys Žuolūgis, kurio antrasis dėmuo artimas áugti, ū̃glis, ū̃gis reikšmėms. Pirmoji vardo šaknis išskaitoma kaip lietuvių žúolis ,,lazda, kamienas; storas rąstas, sija“.
Geras, drūtas, vešlus, subrendęs, stiprus miškas užaugo, nuaugęs medis ranka neapimamas ir nepalenkiamas. Nukirsti ir nugenėti stori tiesūs medžiai parvilkus suguls į trobos sienojus, bus klojami į kelią, tiks tilto grindims, iš kreivesnių bus malkų.

